পর্তুগিজ সাম্রাজ্য

**পর্তুগিজ সাম্রাজ্য** (, আ-ধ্ব-ব:[ĩˈpɛɾju puɾtuˈɣeʃ] *ইঁপেরিয়ু পুর্তুগেশ*) একটি বিশ্বব্যাপী বিস্তৃত ঔপনিবেশিক সাম্রাজ্য, যা ১৪১৫ থেকে ১৯৯৯ সাল পর্যন্ত স্থায়ী ছিল। এটিকে প্রায়শই আধুনিক যুগের প্রথম বৈশ্বিক সাম্রাজ্য হিসেবে বর্ণনা করা হয়, কেননা এটিই প্রথম ইউরোপ, আফ্রিকা, এশিয়া ও দুই আমেরিকা মহাদেশের মধ্যে সাগরপথে একটি টেকসই আন্তঃমহাদেশীয় বাণিজ্য ব্যবস্থা প্রতিষ্ঠা করেছিল। একই সাথে এটি ইতিহাসের সবচেয়ে দীর্ঘস্থায়ী ইউরোপীয় ঔপনিবেশিক সাম্রাজ্য হিসেবেও বিবেচিত; ১৫শ শতাব্দীতে ইউরোপীয় আবিষ্কারের যুগে উত্তর আফ্রিকার সেউতা দখলের মাধ্যমে সাম্রাজ্যটির সূচনা হয় এবং ২০শ শতাব্দীর শেষে এসে চীনের কাছে মাকাউ হস্তান্তরের মধ্য দিয়ে এর সমাপ্তি ঘটে। সাম্রাজ্যটি আধুনিক ইউরোপীয় সাম্রাজ্যবাদী সম্প্রসারণ যুগের সূচনাকারী শক্তিদের একটি ছিল। কাস্তিল রাজ্য (বর্তমান স্পেনের অন্তর্ভুক্ত) ও অন্যান্য প্রধান ইউরোপীয় শক্তির পূর্বেই এটি সমুদ্রপথে সম্প্রসারণ শুরু করে। সাম্রাজ্যটি আমেরিকা, আফ্রিকা, এশিয়া ও ওশেনিয়ার এক বিস্তীর্ণ অঞ্চল নিয়ন্ত্রণ করত। ১৮২০ সালে এর সর্বোচ্চ ভৌগোলিক বিস্তৃতি দাঁড়ায় প্রায় ৫৫ লক্ষ বর্গকিলোমিটার, যা এটিকে ইতিহাসের বৃহত্তম সাম্রাজ্যগুলির একটি করে তোলে। প্রারম্ভিক আধুনিক যুগে এটি ইউরোপের অন্যতম শক্তিশালী সাম্রাজ্য ছিল। কাঠামোগতভাবে সাম্রাজ্যটি উপনিবেশ, সুরক্ষিত বাণিজ্যকুঠি (পর্তুগিজ ভাষায় Feitoria *ফেইতোরিয়া*) এবং পরবর্তীকালে "সমুদ্রান্তর প্রদেশ" (Províncias Ultramarinas *প্রোভিঁসিয়াস উলত্রামারিনাস*) নামে চিহ্নিত অঞ্চল নিয়ে গঠিত ছিল।

খ্রিস্টান রাজ্যগুলির পুনর্দখল অভিযান (রিকনকুইস্তা) শেষে ইবেরীয় উপদ্বীপে মুসলমান শাসনের অবসানের পরপরই ১৪১৮–১৪১৯ সাল থেকে পর্তুগিজ নাবিকেরা পশ্চিম আফ্রিকার উপকূল ও আটলান্টিক দ্বীপপুঞ্জে নিয়মিত অনুসন্ধান শুরু করে। উন্নত নৌ-নির্দেশনা, মানচিত্রবিদ্যা এবং জাহাজনির্মাণ প্রযুক্তি—বিশেষত কারাভেল জাহাজের উদ্ভাবন—এই অভিযানে সহায়ক ছিল। পর্তুগিজ রাজপুত্র এনরিকি বহুসংখ্যক প্রারম্ভিক অভিযানের পৃষ্ঠপোষক হিসেবে এগুলির অর্থসংস্থান করেন, যার ফলে পর্তুগিজ রাজ্যের টেকসই সামুদ্রিক সম্প্রসারণের প্রাতিষ্ঠানিক ভিত্তি স্থাপিত হয়। ভারতের লাভজনক মসলা বাজারে পৌঁছানোর জন্য সরাসরি সমুদ্রপথ আবিষ্কার করাই ছিল তাদের প্রধান লক্ষ্য। ১৪৮৮ সালে পর্তুগিজ নাবিক ও অভিযাত্রী বার্তোলোমেউ দিয়াস আফ্রিকা মহাদেশের দক্ষিণ প্রান্তসীমার উত্তমাশা অন্তরীপ ও আগুলিয়াস অন্তরীপ অতিক্রম করে দেখান যে আটলান্টিক মহাসাগর ও ভারত মহাসাগর একে অপরের সাথে সংযুক্ত; এভাবে এশিয়াতে গমনের সরাসরি সমুদ্রপথ প্রযুক্তিগতভাবে বাস্তবায়নযোগ্য প্রমাণিত হয়। ১৪৯৪ সালের তোরদেসিয়াস চুক্তি ইউরোপের বাইরে নব-আবিষ্কৃত ভূখণ্ডগুলিকে পর্তুগাল ও কাস্তিইয়া (স্পেন) রাজ্যের মধ্যে ভাগ করে দেয়, যা ইবেরীয় সম্প্রসারণের আইনি ভূগোলের সীমারেখা নির্ধারণ করে; একই কারণে আফ্রিকা, এশিয়া ও ব্রাজিলে পর্তুগালের সম্প্রসারণ ত্বরান্বিত হয়। ১৪৯৮ সালে আরেক পর্তুগিজ অভিযাত্রী ভাস্কো দা গামা দিয়াসের পথ ধরে অগ্রসর হয়ে শেষ পর্যন্ত ভারতে পৌঁছান। অন্যদিকে ভারতের উদ্দেশ্যে যাত্রাকালে ১৫০০ খ্রিস্টাব্দে আরেক পর্তুগিজ অভিযাত্রী পেদ্রো আলভারেস কাবরাল আমেরিকা মহাদেশের যে ভূখণ্ডটিতে পৌঁছান, তা পরবর্তীতে ব্রাজিল নামে পরিচিত হয়। পরবর্তী দশকগুলোতে পর্তুগিজ নাবিকেরা আফ্রিকা, মধ্যপ্রাচ্য, দক্ষিণ এশিয়া ও পূর্ব এশিয়ার উপকূল বরাবর দুর্গ ও বাণিজ্যকেন্দ্র স্থাপন করতে থাকলে ১৫৭১ সাল নাগাদ পর্তুগালের রাজধানী লিসবন থেকে জাপানের নাগাসাকি পর্যন্ত একটি অবিচ্ছিন্ন নৌ-বাণিজ্য শৃঙ্খল গড়ে ওঠে। আফোনসু দি আলবুকের্কি-র অধীনে এশ্তাদু দা ইঁদিয়া নামক সমুদ্রান্তর রাজ্যটি ভারতীয় মহাসাগরের সমুদ্রপথের গুরুত্বপূর্ণ প্রতিবন্ধক বিন্দুগুলিতে, যেমন গোয়া (১৫১০), মালাক্কা (১৫১১) এবং হরমুজ (১৫১৫) নিয়ন্ত্রণ সুসংহত করে এবং এভাবে নৌ-শ্রেষ্ঠত্ব ও কৌশলগত বন্দর নিয়ন্ত্রণের ভিত্তিতে একটি সুসংগঠিত সামুদ্রিক সাম্রাজ্য গড়ে তোলে। ১৫০০ থেকে ১৮০০ সাল পর্যন্ত এই ঔপনিবেশিক বাণিজ্য পর্তুগালের মাথাপিছু আয়ের প্রায় এক-পঞ্চমাংশ যোগান দিয়ে দেশটির অর্থনৈতিক প্রবৃদ্ধিতে উল্লেখযোগ্য ইতিবাচক প্রভাব ফেলে।

১৫৮০ সালে স্পেনের রাজা দ্বিতীয় ফেলিপে পর্তুগালের রাজক্ষমতা দখল করে একই সাথে পর্তুগালের রাজা প্রথম ফেলিপি হিসেবে সিংহাসনে আরোহণ করলে স্পেন ও পর্তুগালের মধ্যে ৬০ বছরব্যাপী (১৫৮০–১৬৪০) এক রাজবংশীয় সংযুক্তি শুরু হয়, যা ইতিহাসে "ইবেরীয় সংঘ" নামে পরিচিত। যদিও উভয় রাষ্ট্র প্রশাসনিকভাবে পৃথক ছিল, তবু পর্তুগালের উপনিবেশগুলি স্পেনের প্রতিদ্বন্দ্বী তিনটি ইউরোপীয় শক্তি ওলন্দাজ প্রজাতন্ত্র (ওলন্দাজ-পর্তুগিজ যুদ্ধ), ইংল্যান্ড রাজ্য ও ফ্রান্স রাজ্যের আক্রমণের লক্ষ্যবস্তুতে পরিণত হয়। তুলনামূলকভাবে ক্ষুদ্র জনসংখ্যার কারণে পর্তুগাল তার বহুদূর বিস্তৃত সামুদ্রিক উপনিবেশ ও বাণিজ্যকুঠিগুলির যথাযথ সুরক্ষা প্রদানে ব্যর্থ হয়, যা এক ধীর ও দীর্ঘমেয়াদী অবক্ষয়ের সূচনা করে। এই অবক্ষয়ের মধ্যেও দ্বিতীয় সাম্রাজ্যিক পর্যায়ে (১৬৬৩–১৮২৫) ব্রাজিল পর্তুগিজ সাম্রাজ্যের সবচেয়ে মূল্যবান উপনিবেশে পরিণত হয়। ১৮শ শতাব্দীতে ব্রাজিলে, বিশেষ করে মিনাশ জেরাইস অঞ্চলে স্বর্ণ আবিষ্কৃত হলে সাম্রাজ্যের অর্থনৈতিক ভরকেন্দ্র আটলান্টিক মহাসাগরের ওপারে হেলে পড়ে। ১৭৫৫ সালের লিসবন ভূমিকম্প ও তারপরে মার্কেশ দি পোঁবালের সংস্কারগুলি পর্তুগালের মাতৃদেশের শাসনব্যবস্থার আধুনিকায়ন ঘটায়, সাম্রাজ্যের কেন্দ্রকে আবার শক্তিশালী করে এবং ব্রাজিল ও অন্যান্য অধিকৃত অঞ্চলগুলির উপর প্রশাসনিক নিয়ন্ত্রণ আরও শক্ত করে। ১৮০৭ সালে নেপোলিয়নের পর্তুগাল আক্রমণের প্রেক্ষিতে ১৮০৮ সালে পর্তুগালের রাজা ষষ্ঠ জুয়াঁউ রাজদরবারকে লিসবন থেকে ব্রাজিলের রিউ দি জানেইরু-তে স্থানান্তর করেন; এর ফলে ব্রাজিল কার্যত সাম্রাজ্যের রাজনৈতিক কেন্দ্রস্থলে পরিণত হয়। ১৮১৫ সালে ব্রাজিলকে পর্তুগাল, ব্রাজিল ও আলগার্ভে নিয়ে গঠিত যুক্তরাজ্যের সমমর্যাদাসম্পন্ন অংশ হিসেবে ঘোষণা করা হলে উপনিবেশ ও মাতৃদেশের প্রচলিত ক্ষমতার কাঠামোতে এক মৌলিক পরিবর্তন ঘটে। পরবর্তীকালে রাজদরবারের লিসবনে প্রত্যাবর্তন এবং ব্রাজিলের পূর্বাবস্থায় প্রত্যাবর্তনের প্রচেষ্টা উভয় পক্ষের মধ্যে রাজনৈতিক উত্তেজনা সৃষ্টি করে। ঊনবিংশ শতাব্দীর প্রথমার্থে দুই আমেরিকা মহাদেশ জুড়ে উপনেবেশ-বিরোধী স্বাধীনতা আন্দোলনের যে জোয়ার ওঠে, তার প্রেক্ষাপটে এই উত্তেজনা তীব্রতর হয় ও শেষ পর্যন্ত ১৮২২ সালে ব্রাজিল স্বাধীনতা ঘোষণা করে। 

ব্রাজিলের স্বাধীনতার পর পর্তুগিজ সাম্রাজ্যের তৃতীয় পর্যায়টির সূত্রপাত হয়। এসময় সাম্রাজ্যটি আফ্রিকার উপকূলবর্তী দুর্গ ও কৃষিবাগানভিত্তিক অঞ্চলগুলি (যেগুলি ঊনবিংশ শতাব্দীর শেষভাগে আফ্রিকা দখলের প্রতিযোগিতার সময় মহাদেশটির অভ্যন্তরে সম্প্রসারিত হয়), পর্তুগিজ তিমুর, ভারতে অবস্থিত কিছু ছিটমহল ও মাকাউয়ের মধ্যে সীমাবদ্ধ ছিল। ১৮৯০ সালের ব্রিটিশ চরমপত্র আফ্রিকায় পর্তুগালের উচ্চাকাঙ্ক্ষাকে সীমিত করে। একনায়ক আন্তোনিউ দি অলিভেইরা সালাজারের শাসনামলে (১৯৩২–১৯৬৮) প্রতিষ্ঠিত ‘এশ্তাদু নোভু’ (Estado Novo "নতুন রাষ্ট্র") শাসনব্যবস্থাটি অবশিষ্ট উপনিবেশগুলি আঁকড়ে ধরে রাখার ব্যর্থ প্রচেষ্টা করে। "বহুমহাদেশবাদ" মতাদর্শের অধীনে উপনিবেশগুলোকে "সমুদ্রান্তর প্রদেশ" হিসেবে পুনঃনামকরণ  করা হয়, যদিও সেগুলিতে কিছু হাতেগোনা কতিপয় আদিবাসী প্রবরশ্রেণীর ব্যক্তি বাদে সবার জন্য চিবালো নামের বাধ্যতামূলক শ্রমব্যবস্থা বহাল থাকে। এই ব্যবস্থাটি আফ্রিকান উপনিবেশগুলিতে ব্যাপক অসন্তোষ সৃষ্টি করে এবং সেখানে জাতীয়তাবাদী ও উপনিবেশ-বিরোধী আন্দোলনের বিকাশে ভূমিকা রাখে। ১৯৬১ সালে পশ্চিম আফ্রিকার দাহোমে প্রজাতন্ত্র (বর্তমান দক্ষিণ বেনিন) সাঁউ জুয়াউ বাতিস্তা দি আজুদা দুর্গটি দখল করে এবং একই বছরে ভারত গোয়া, দমন ও দিউ অধিগ্রহণ করে। আফ্রিকাতে ১৯৬১ থেকে ১৯৭৪ সালে এশ্তাদু নোভু শাসনব্যবস্থার পতন পর্যন্ত পর্তুগিজ ঔপনিবেশিক যুদ্ধ বহাল থাকে। ১৯৭৪ সালের এপ্রিলে লিসবনে কার্নেশন বিপ্লব নামক সামরিক অভ্যূথানের মাধ্যমে এই যুদ্ধের সমাপ্তির পরে আফ্রিকান পর্তুগিজ উপনিবেশগুলি দ্রুত মুক্তিলাভ করে। ১৯৭৫ সালে ইন্দোনেশিয়া পর্তুগিজ তিমুরকে নিজের সাথে সংযুক্ত করে নেয়। বিউপনিবেশায়নের ফলে পর্তুগিজ-বংশোদ্ভূত বসতিস্থাপক ও মিশ্র-বংশীয় ব্যক্তিরা ব্যাপক সংখ্যায় প্রাক্তন উপনিবেশগুলি পরিত্যাগ করা শুরু করে। এরপর ১৯৯৯ সালে মাকাউ চীনের কাছে হস্তান্তরের মধ্য দিয়ে সাম্রাজ্যটির আনুষ্ঠানিক অবসান ঘটে। তবে প্রায় সম্পূর্ণ পর্তুগিজ বংশোদ্ভূত স্থানীয় ব্যক্তিদের নিয়ে গঠিত আটলান্টিক মহাসাগরস্থিত আজোরেস ও মাদেইরা দ্বীপপুঞ্জগুলিকে পর্তুগালের অধীনে "সমুদ্রান্তর প্রদেশ" থেকে সাংবিধানিক মর্যাদা পরিবর্তন করে স্বায়ত্তশাসিত অঞ্চলে উন্নীত করা হয়। ব্রিটিশ সাম্রাজ্য-পরবর্তী কমনওয়েলথ অভ নেশনসের অনুরূপে পর্তুগিজ ভাষাভাষী দেশসমূহের সম্প্রদায় (Comunidade dos Países de Língua Portuguesa, *কোমুনিদাদি দুস পাইজিস দি লিঙ্গুয়া পোর্তুগেজা*) প্রাক্তন সাম্রাজ্যিক ব্যবস্থার বর্তমান সাংস্কৃতিক উত্তরসূরী হিসেবে বিবেচিত।

## তথ্যসূত্র

## বহিঃসংযোগ

* পর্তুগিজ সাম্রাজ্যের সময়রেখা
* ওলন্দাজ পর্তুগিজ ঔপনিবেশিক ইতিহাস : সিলন, ভারত, মালাক্কা, বাংলা, ফরমোসা, আফ্রিকা, ব্রাজিলে পর্তুগিজ ও ওলন্দাজদের ইতিহাস। ভাষার ঐতিহ্য, অবশেষের তালিকা, মানচিত্র।
* থমাস কিচিনের "দ্য প্রেজেন্ট স্টেট অফ দ্য ওয়েস্ট-ইন্ডিজ: ইউরোপের বিভিন্ন শক্তির দ্বারা কী অংশ রয়েছে তার সঠিক বর্ণনা রয়েছে"
* ইন্দোনেশিয়ার স্পাইস দ্বীপপুঞ্জের দুর্গ
* সেনাকা ওয়েরারত্ন, 2005, "পর্তুগিজদের দ্বারা শ্রীলঙ্কায় বৌদ্ধ ধর্মের দমন (১৫০৫-১৬৫৮)" , অস্ট্রেলিয়ান সেন্টার ফর শ্রীলঙ্কা ইউনিটি

বিষয়শ্রেণী:ঐতিহাসিক আন্তর্মহাদেশীয় সাম্রাজ্য
বিষয়শ্রেণী:১৪১৫-এ ইউরোপে প্রতিষ্ঠিত
বিষয়শ্রেণী:ইউরোপীয় উপনিবেশবাদের ইতিহাস
বিষয়শ্রেণী:প্রাক্তন সাম্রাজ্য
বিষয়শ্রেণী:পর্তুগিজ সাম্রাজ্য
বিষয়শ্রেণী:খ্রিস্টান রাষ্ট্র
বিষয়শ্রেণী:স্থায়ীভাবে অকার্যকর বহিঃসংযোগসহ নিবন্ধ
বিষয়শ্রেণী:অকার্যকর বহিঃসংযোগ সহ সমস্ত নিবন্ধ
বিষয়শ্রেণী:ওয়েব আর্কাইভ টেমপ্লেটে ওয়েব্যাক সংযোগ
বিষয়শ্রেণী:১৯৯৯-এ ইউরোপে বিলুপ্ত
বিষয়শ্রেণী:১৯৯৯-এ বিলুপ্ত রাষ্ট্র ও অঞ্চল
বিষয়শ্রেণী:১৪১৫-এ প্রতিষ্ঠিত রাষ্ট্র ও অঞ্চল
বিষয়শ্রেণী:পর্তুগালের আধুনিক ইতিহাস
বিষয়শ্রেণী:পর্তুগিজ রেনেসাঁ
বিষয়শ্রেণী:এশিয়ায় পর্তুগিজ উপনিবেশ
বিষয়শ্রেণী:আফ্রিকায় পর্তুগিজ উপনিবেশ
বিষয়শ্রেণী:পর্তুগাল রাজ্য